b'\n_START_ARTICLE_\nIoan Dumitrache\n_START_SECTION_\nBiografie\n_START_PARAGRAPH_\nA fost singurul copil al familiei de plugari Gheorghe \xc8\x99i Ioana Dumitrache. T\xc3\xa2n\xc4\x83rul Ion Dumitrache a urmat cursurile gimnaziului din R\xc3\xa2mnicu-S\xc4\x83rat \xc8\x99i ale liceului \xe2\x80\x9eAlexandru Ioan Cuza\xe2\x80\x9d din Foc\xc8\x99ani._NEWLINE_\xc3\x8en anul 1909 a fost admis la \xc8\x98coala Militar\xc4\x83 de Ofi\xc8\x9beri de Infanterie din Bucure\xc8\x99ti, pe care a absolvit-o, la data de 15 iunie 1911, cu rezultate bune, fiind avansat la gradul de sublocotenent. \xc8\x98i-a \xc3\xaenceput cariera militar\xc4\x83 la 1 iulie 1911, \xc3\xaen Regimentul 38 Infanterie \xe2\x80\x9eNeagoe Basarab\xe2\x80\x9d Br\xc4\x83ila._NEWLINE_A participat la cel de al Doilea R\xc4\x83zboi Balcanic (1913), fiind apreciat de \xc8\x99efii direc\xc8\x9bi ca un ofi\xc8\x9ber inteligent, disciplinat, tenace \xc8\x99i perseverent._NEWLINE_Avansat la gradul de locotenent \xc3\xaen anul 1916 a luat parte la manevra de la Fl\xc4\x83m\xc3\xa2nda, ca o \xc3\xaencercare de a-l nimici pe inamic prin ac\xc8\x9biuni purtate la sud de Dun\xc4\x83re, \xc3\xaen spatele for\xc8\x9belor lui Mackensen.\n_START_SECTION_\nPrimul R\xc4\x83zboi Mondial\n_START_PARAGRAPH_\nIon Dumitrache a fost r\xc4\x83nit \xc3\xaen luptele din 1916 \xc8\x99i 1917 \xc8\x99i decorat. Dup\xc4\x83 avansarea la gradul de c\xc4\x83pitan, \xc3\xaen anul 1917, Ion Dumitrache a fost admis la \xc8\x98coala Superioar\xc4\x83 de R\xc4\x83zboi, \xc3\xaen anul 1919 (se \xc3\xaemplineau 30 de ani de la \xc3\xaenfiin\xc8\x9barea acestei prestigioase institu\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt din armata rom\xc3\xa2n\xc4\x83), absolvind \xc3\xaen anul 1921. Dup\xc4\x83 absolvirea \xc8\x98colii Superioare de R\xc4\x83zboi, maiorul Ion Dumitrache a fost repartizat ofi\xc8\x9ber de stat major \xc3\xaen comandamentul Diviziei 1 V\xc3\xa2n\xc4\x83tori Munte din Arad._NEWLINE_Maiorul Ion Dumitrache a fost mutat \xc3\xaen anul 1924 \xc3\xaen comandamentul Diviziei 1-a Munte "Sinaia". Muncind cu pasiune a fost avansat la gradul de locotenent-colonel \xc8\x99i promovat, \xc3\xaen 1927, ajutor al comandantului Diviziei 1-a Munte. Dup\xc4\x83 doi ani a fost numit comandant al Batalionului 2 V\xc3\xa2n\xc4\x83tori de Munte. A fost \xc3\xaenaintat la gradul de colonel la 16 octombrie 1935. Avansat la gradul de colonel \xc3\xaen anul 1935, Ion Dumitrache a comandat cu mult\xc4\x83 fermitate Grupul 4 V\xc3\xa2n\xc4\x83tori de Munte din Bistri\xc8\x9ba N\xc4\x83s\xc4\x83ud._NEWLINE_\xc3\x8en anii 1938-1939, a \xc3\xaendeplinit \xc8\x99i func\xc8\x9bia de prefect al jude\xc8\x9bului N\xc4\x83s\xc4\x83ud._NEWLINE_\xc3\x8en toamna anului 1939 colonelul Ion Dumitrache a fost promovat comandant al Brig\xc4\x83zii 2 Mixte Munte, iar la 10 mai 1941 a fost \xc3\xaenaintat la gradul de general de brigad\xc4\x83.\n_START_SECTION_\nPerioada comunist\xc4\x83\n_START_PARAGRAPH_\nAcuzat pe nedrept de Comandamentul Militar sovietic de s\xc4\x83v\xc3\xa2r\xc8\x99irea unor crime de r\xc4\x83zboi, generalul Ion Dumitrache a fost arestat, la data de 22 februarie 1945._NEWLINE_"Postul de Radio Moscova a transmis, la data de 7 martie 1945, ora 21:30, nota informativ\xc4\x83 prin care era acuzat c\xc4\x83 a ordonat, \xc3\xaen octombrie 1942, uciderea a 600 de prizonieri, partizani, femei \xc8\x99i copii la Nalcik (ora\xc8\x99 eliberat de Divizia 2 Munte, la 28 octombrie 1942) \xc8\x99i a ordonat transportul unor materiale \xc3\xaen \xc8\x9bar\xc4\x83. Aceste false acuza\xc8\x9bii sunt infirmate de m\xc4\x83rturia celor 127 de persoane care au participat la proces."_NEWLINE_Motivele adev\xc4\x83rate al arest\xc4\x83rii generalului Dumitrache sunt: comportarea eroic\xc4\x83 a osta\xc8\x99ilor Diviziei 2 Munte \xc3\xaen Caucaz, fapt pentru care a fost supranumit\xc4\x83 \xe2\x80\x9eDivizia de cremene\xe2\x80\x9d, refuzul s\xc4\x83u de a continua luptele pe teritoriul Ungariei \xc8\x99i criticarea unor ordine de lupt\xc4\x83 date de comandan\xc8\x9bi din armata sovietic\xc4\x83. _NEWLINE_La 15 august 1946 a fost reabilitat \xc8\x99i trecut la comanda Corpului de Munte. _NEWLINE_La 1 septembrie 1947 a fost avansat la gradul de general de corp de armat\xc4\x83 \xc8\x99i trecut \xc3\xaen rezerv\xc4\x83, cu drept de pensie. _NEWLINE_\xc3\x8en toamna anului 1948 organele securit\xc4\x83\xc8\x9bii re\xc3\xaencep persecu\xc8\x9biile, generalul Dumitrache fiind chemat tot mai des la interogatorii. Ac\xc8\x9biunile au culminat la data de 3 februarie 1949 c\xc3\xa2nd a fost re\xc8\x9binut la dispozi\xc8\x9bia securit\xc4\x83\xc8\x9bii din Bucure\xc8\x99ti, fiind cercetat \xc3\xaen perioada anilor 1949-1950._NEWLINE_F\xc4\x83r\xc4\x83 a fi judecat \xc8\x99i condamnat a fost \xc3\xaenchis \xc3\xaen \xc3\xaenchisorile Aiud \xc8\x99i Jilava \xc8\x99i apoi a fost eliberat, la 6 octombrie 1950._NEWLINE_Prin Decretul Consiliului de Stat al Republicii Populare Rom\xc3\xaene nr. 500/1964 i s-a conferit Ordinul \xe2\x80\x9e23 August\xe2\x80\x9d clasa a II-a \xe2\x80\x9epentru merite deosebite \xc3\xaen opera de construire a socialismului, cu prilejul celei de a XX-a anivers\xc4\x83ri a eliber\xc4\x83rii patriei\xe2\x80\x9d._NEWLINE_S-a stabilit \xc3\xaen Bra\xc8\x99ov, tr\xc4\x83ind retras, uitat \xc8\x99i lipsit de resurse materiale, preocupat de redactarea memoriilor sale. Textul dactilografiat l-a donat Muzeului de Istorie \xc8\x99i Arheologie Bra\xc8\x99ov, acesta p\xc4\x83str\xc3\xa2ndu-se \xc3\xaen Arhiva de Istorie Contemporan\xc4\x83. Constr\xc3\xa2ns la un nemeritat anonimat, h\xc4\x83r\xc8\x9buit de securitate, care nu l-a scutit de perchezi\xc8\x9bii periodice, s-a stins din via\xc8\x9b\xc4\x83 la 6 martie 1977 \xc8\x99i \xc3\xae\xc8\x99i doarme somnul de veci \xc3\xaen cimitirul Groaveri din Bra\xc8\x99ov.'